**GENFBEN DEBÜTÁL EURÓPÁBAN A LEXUS RC F TRACK EDITION**

**Az új Lexus RC F Track Edition kupé exkluzív teljesítménynövelő és stíluserősítő extráit a nemzetközi Lexus GT versenycsapatok tapasztalatai alapján fejlesztették ki, így a modell új változata tökéletesített aerodinamikával és irányíthatósággal, valamint korszerűsített dizájnnal hívja fel magára a figyelmet. A nagy várakozások övezte erőgépet március 5-én, a Genfi Autószalonon láthatja majd először az európai közönség.**

A Lexus megnövelt teljesítménnyel és átdolgozott formával frissítette az RC F kupét, melynek elkészült új, limitált példányszámú változata, a Track Edition is. Az RC F Track Edition egy sportkocsi teljesítményével ötvözi a Lexus fényűzését és hibátlan kidolgozását. Az autó a legújabb mérföldköve a Lexus ‘F’ betűvel jelzett, nagy teljesítményű termékvonalának, ami a Lexus stratégia fontos alappilléreként a jövőben is fejlődni fog. Maga az RC F is alaposan megújult a 2020-as modellévre. Még jobb lett az autó aerodinamikája, tovább csökkent a tömege, újrahangolták a futóművét és továbbfejlesztették a formáját. Mindezek együttesen az eddiginél is magasabb szintre emelték a kupé menetteljesítményeit és kifinomultságát.

*„Az új RC F egy állandó fejlesztés eredménye, ami töretlenül folyik a kupé kezdeti bemutatása óta. A legújabb változtatásoknak köszönhetően az F márka még egyedibb, még gyorsabb, tartósabb és különlegesebb képességű sportkocsikat fog jelezni. Ezek az autók olyan technológiákat vonultatnak fel, amelyek segítségével bármilyen képességű vezető tudja majd uralni teljesítményüket.”* – avat be Koji Sato, a Lexus ügyvezető alelnöke.

**RC F Track Edition: a Lexus ’F’ modellsorozatának csúcsa**

Az RC F Track Edition több mint egy egyszerű tartozékcsomag. Sokkal inkább precíz mérnöki munkával megtervezett kiegészítők sora, melyek tökéletes összhangban végzik munkájukat, és új szintre emelik a menetteljesítményeket. Fejlesztéséhez a Super GT, a Blancpain GT és IMSA sorozatban versenyző Lexus-csapatok adták az ötleteket. A Track Edition tervezésekor fontos szempont volt, hogy a teljesítményfanatikusok a menetkörülmények széles spektrumában tudják kihasználni az autó képességeit.

Az uralható, kiszámítható teljesítmény kulcsa a szigorú mérnöki munka, és persze az összes RC F összeszerelését felügyelő Takumi mesterek precizitása. Ők azok, akik az autó minden egyes elemét megvizsgálták, hogy lehet-e még fejleszteni rajta, de ezek a finomítások nem csupán a puszta csúcsteljesítményről szólnak. A Track Edition egy kompromisszumok nélküli, nagy teljesítményű luxuskupé, amely a versenypályán és az országúton egyaránt lenyűgöző.

LETISZTULTABB FORMAVILÁG, KISEBB TÖMEG

Az RC F Track Edition egyik kulcsfontosságú erőssége az aerodinamikája. Az első, szénszálas légterelő nemcsak súlycsökkentés szempontjából előnyös, hanem nagyobb leszorítóerejének köszönhetően javítja a tapadást és a kormányzás pontosságát. A kocsi hátulján szénszálas anyagból készült fix légterelő váltja fel a széria RC F aktív szárnyát. A fix légterelő nemcsak könnyebb, hanem egyidejűleg csökkenti a légellenállást és növeli a leszorítóerőt.

Ennek a paradoxnak tűnő tulajdonságnak az elérése érdekében a mérnökök úgy formálták a légterelő elemet, hogy az kisimítsa a levegő áramlását, miközben csökkenti a turbulenciákat is. Ezután nagyon lapos szögben megdöntötték, s ezáltal olyan leszorítóerőt hoztak létre, ami még nem befolyásolja a levegő áramlását az autó körül. Ennek eredményeképpen az aktív légterelőhöz képest akár 26 kilogrammal nagyobb leszorítóerő érhető el.

Akárcsak a szériaváltozaton, úgy a Track Edition kivitelen is elsődleges fontosságú volt a súlycsökkentés. Az előző RC F-hez képest előreláthatólag 70-80 kg tömegcsökkentést sikerült elérni, de ennél is fontosabb, hogy a mérnökök olyan helyeken tudtak súlyt csökkenteni, ahol ezzel a leghatásosabban tudták a menetdinamikát javítani. Fontos cél volt a rugózatlan tömeg csökkentése, mivel minden olyan dekagramm lefaragása, amit nem rugóz ki a futómű, óriási hatással van a vezethetőségre és a kormányzásra.

Ugyanennek a célnak az érdekében minden Track Edition modellben Brembo karbon-kerámia féktárcsák forognak. Ezek nemcsak könnyebbek, mint az acél féktárcsák, hanem sokkal jobban bírják a pályakörülmények között jelentkező extrém hőterhelést. A fékeket 19 colos, kovácsolt BBS alufelnik veszik körül, melyek kialakítása az RC F GT3 versenyautó kerekéhez hasonló. A kerekek, a féktárcsák és a féknyergek által jelentős, 25 kilogrammos tömegcsökkentést sikerült elérni csak az autó elején.

További tömegcsökkentés vált lehetővé a szénszálas karosszériaelemek (CFRP) használatával: a tető, a motorháztető, a hátsó ülések mögötti válaszfal és a lökhárítók erősítése is ebből a könnyű anyagból készült. Ezeknek az elemeknek a nagy része ugyanott készül, ahol a két évig gyártott Lexus LFA elemeit is gyártották. A szériafelszerelésként beépített titán kipufogódob és kipufogóvégek révén a Track Edition további tömeget takarít meg. A nagy szériában gyártott autókon ritkán alkalmazott titán nem csupán az össztömeget redukálja, hanem jobban is mutat vele az autó, és hangzása is jellegzetes. Ennek a javított hangzásnak ugyanaz az 5,0 literes V8-as szívómotor az alapja, amit minden RC F modellbe beépítenek.

Annak érdekében, hogy a Track Edition belseje még különlegesebb legyen, a kárpitozás vörös bőrből készül, az üléseket Alcantara, az ajtókat és a műszerfalat pedig vörös karbonbetétek díszítik. Csak két fényezés rendelhető, melyek kizárólag a Track Edition számára készülnek: ezek az Ultra Fehér és a Nebula Matt Szürke.

MEGÚJULT RC F: NAGYOBB TELJESÍTMÉNY, ERŐTELJESEBB STÍLUS

Az új Lexus RC F kupén számos változtatást hajtottak végre teljesítményének növelése és megjelenésének frissítése érdekében. A mérnökök egyik elsődleges célja a tömeg csökkentése volt, de úgy, hogy a kupé kifinomultsága és masszívsága ne szenvedjen csorbát. Hátul a tömör féltengelyek helyett üreges féltengelyeket alkalmaztak, elöl pedig a szívósor és a légkondicionáló hűtője méretének lefaragásával csökkentették a jármű tömegét. A futóműben több felfogatási pontot alumíniumra cseréltek, aminek révén csökkent a tömeg, és megmaradt a szükséges merevség.

További fejlesztésként a hátsó lengőkarok és a kormánymű felfogatásának szilentblokkjai is merevebbek lettek. Ugyanígy merevebbek a motortartó gumibakok is, aminek köszönhetően az RC F 5,0 literes szívó V8-as motorja könnyebben tudja erejét a kerekekhez közvetíteni. Ez az egyik utolsó nagy méretű szívómotor, melyet manapság egy luxuskupéba építenek. Teljesítménye 464 DIN lóerő vagy 341 kW (változatlan az előző modellhez képest), legnagyobb nyomatéka pedig 520 Nm 4800-as fordulaton. Ugyanakkor a megváltoztatott szívócső-kialakításnak, illetve az alacsonyabb fordulatszámon (3600 helyett 2800 1/percnél) nyitó másodlagos szívónyílásnak köszönhetően javult a teljesítményleadás karakterisztikája. A motor erejét nyolcfokozatú automata sebességváltó továbbítja, amelyben a végáttételt is megnövelték (2,93 helyett 3,13).

A lehető legjobb állórajt érdekében az új RC F-ben már széria a rajtautomatika. Csak egy gombot kell megnyomni a középkonzolon, és a rendszer a maximálisan elérhető gyorsulásnak és tapadásnak megfelelően állítja a pillangószelepet. A vezetőnek mindössze a fékpedált kell nyomva tartania, majd benyomni a rendszert aktiváló gombot, aztán a gázpedál lepadlózásával felpörgetni a motort, és felengedni a féket. A rendszer használatával 0-100 km/órás sebességre 4,3 másodperc alatt gyorsul fel az RC F.

A menetteljesítményeket tovább javítja a Michelin Pilot Sport 4S gumi használata, amit kifejezetten az RC F számára fejlesztettek ki. A széria Michelin kivitelhez képest az RC F számára készült gumin más a profil formája, mintázata, valamint más a gumikeverék is. Ezeket a változtatásokat kifejezetten az alulkormányzottság csökkentésére, a keresztirányú tapadás javítására és az extrém viszonyok közötti élettartam növelésére hajtották végre.

Mindezek mellett apró, de fontos változtatásokat végeztek az RC F formatervén annak érdekében, hogy tovább finomítsák karakteres formavilágát. Elöl a lámpatestek változtak, amelyek LED-technikájúak, és magukban foglalják a nappali menetfényt is. A jellegzetes hűtőrács formája némileg megváltozott egy alsó szegélynek köszönhetően, ami vizuálisan rövidebbé teszi az orr-rész megjelenését. Hátul új hátsó lámpatestek simulnak az újraformált lökhárítóba, amely letisztultabb, finomabban kidolgozott megjelenést kölcsönöz az autónak.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com